PROTECŢIA COPILULUI ÎN UNELE STATE EUROPENE


ABSTRACT

Aspectele privind protecţia copilului au stat şi continuă să fie în atenţia forurilor europene şi mondiale, abordările în acest sens cunoscând o continuă diversificare şi aprofundare. Inclusiv terminologia a înregistrat modificări şi adaptări, pentru a răspunde mai bine exigenţelor de ordin juridic şi a reflecta mai adecvat complexitatea problemelor. Din punct de vedere al terminologiei s-a optat pentru utilizarea conceptului de minor, specific tradiţiei juridice, care oferă mai multe garanţii de securitate juridică.
În unele state – Austria, Spania –, legislaţia privind drepturile copilului şi protecţia acestuia este de competenţa Land-urilor, respectiv a comunităţilor autonome, prevederile legilor referitoare la protecţia minorilor, genul de infracţiuni şi sancţiunile de care sunt pasibili cei care comit asemenea infracţiuni fiind similare. În Germania, aspecte referitoare la protecţia drepturilor copiilor şi adolescenţilor sunt abordate şi în cadrul mai amplu al drepturilor cetăţeneşti din Codul Social. Problemele referitoare la protecţia drepturilor copiilor şi tinerilor sunt reglementate în Franţa prin Codul acţiunii sociale şi al familiei, Codul educaţiei, Codul sănătăţii publice, Codul civil, Codul muncii, Codul securităţii sociale, Codul penal, Codul de procedură penală, dar şi prin legi specifice. În Italia există reglementări privind drepturile copiilor şi tinerilor atât la nivel naţional, cât şi la nivel regional. În Marea Britanie există numeroase legi care reglementează domeniul protecţiei drepturilor copilului.

Multitudinea programelor dedicate acestui domeniu, elaborate în cadrul politicilor referitoare la drepturile copiilor şi tinerilor, reflectă diversitatea problemelor cu care minorii se confruntă şi continua adaptare a acestor programe la necesităţile legate de evoluţia vieţii sociale.

Capitolul referitor la infracţiuni cunoaşte continue modificări, întrucât şi genul acestor infracţiuni se schimbă odată cu evoluţia vieţii şi tehnologiei şi a tipului de agresiune asupra minorului. Autorităţile şi factorii de decizie sunt chemate să facă faţă şi să răspundă unor provocări în continuă schimbare, ceea ce se reflectă în modificările şi completările legislaţiei.

PREOCUPĂRI LA NIVEL EUROPEAN ŞI MONDIAL PRIVIND PROMOVAREA ŞI RESPECTAREA DREPTURILOR COPILULUI
Practicile privind protecţia copilului au cunoscut schimbări majore în ultimele decenii. Dacă, în mod tradiţional, instituţiile de protecţie a copilului erau în principal preocupate de orfani sau de copii ai mamelor necăsătorite, în prezent, accentul este pus pe copiii care au nevoie de protecţie pentru că au fost neglijaţi sau abuzaţi. Totuşi, protecţia copilului nu a beneficiat de cercetare şi dezbatere ca alte zone din legislaţia care se referă la copii – de exemplu custodia copiilor după divorţ.

Au fost întărite însă drepturile individuale ale părinţilor şi copiilor prin câteva convenţii internaţionale. 

Declaraţia privind drepturile copilului a fost adoptată de Uniunea internaţională pentru salvarea copiilor la 23 februarie 1923 şi a fost recunoscută de Adunarea generală a Societăţii Naţiunilor la 26 noiembrie 1924. 

Organizaţia Naţiunilor Unite a aprobat, în 1946, o versiune modificată, iar Adunarea Generală a Naţiunilor Unite a adoptat versiunea finală pe 20 noiembrie 1959.

În Declaraţia menţionată anterior – cunoscută sub denumirea de Declaraţia de la Geneva – este recunoscut faptul că o valoare inestimabilă a umanităţii o constituie copiii.
Drepturile copiilor sunt inalienabile, înnăscute şi fundamentale.

Începând cu anul 1979, cu ocazia Anului internaţional al copiilor, dezbaterea s-a concentrat pe o nouă declaraţie bazată pe noi principii. Ca urmare a acestei dezbateri, în anul 1989 s-a semnat la ONU Convenţia privind drepturile copiilor.

Deşi legislaţiile naţionale sunt diferite, aproape toate ţările au adoptat măsuri speciale la nivel legislativ şi chiar constituţional.
Convenţia privind Drepturile copilul adoptată de Adunarea generală a Naţiunilor Unite pe 20 noiembrie 1989, este un tratat internaţional cu privire la drepturile copilului. În cele 54 de articole se afirmă faptul că orice minor are dreptul la protecţie, precum şi pe acela de a se dezvolta şi participa activ în societate, stabilind faptul că minorii sunt subiecte de drept.

Art. 18 din Convenţie stipulează că, în scopul garantării şi promovării drepturilor prevăzute în acest document, statele trebuie să asigure crearea unor instituţii, institute şi servicii, având ca obiectiv protejarea bunăstării copiilor.

Documentele sesiunii speciale a Adunării Generale a ONU, dedicată copiilor, care a  avut  loc la New York  între 8  şi 10 mai 2002,  stipulează că
guvernele statelor participante trebuie să ia măsuri pentru implementarea unor acţiuni vizând crearea sau întărirea forurilor naţionale, cum ar fi un ombudsman independent pentru copii.

În ceea ce priveşte documentele europene, Recomandarea 1121 a Adunării Parlamentare a Consiliului Europei, adoptată la 1 februarie 1990, cu privire la drepturile copiilor, şi Rezoluţia A3-314/91 a Parlamentului European, referitoare la problemele copiilor în Uniunea Europeană, reflectă complexa problematică a drepturilor copiilor.

Rezoluţia Parlamentului European privind o Cartă europeană asupra drepturilor copilului (A3-0172/92 din 8 iulie 1992), solicită statelor membre, la art. 6, să înfiinţeze un ombudsman pentru drepturile copilului, care să le  protejeze drepturile şi interesele, să primească solicitările şi sesizările acestora şi să monitorizeze transpunerea în practică a legislaţiei specifice, precum şi să informeze şi să îndrume acţiunea organismelor publice în favoarea respectării drepturilor copiilor. În Rezoluţia A4-0393/96 din 12 ianuarie 1996, cu privire la măsurile vizând protecţia copiilor (art. 24), Parlamentul European cheamă statele membre să încurajeze implicarea socială a copiilor, în special prin numirea unui ombudsman al acestora, după model norvegian sau în altă formă care şi-a dovedit eficienţa. În rezoluţie se stipulează că, în acest context, este important să existe instituţii şi organizaţii care, în mod independent, imparţial şi eficient, să supravegheze respectarea legislaţiei privind drepturile copilului.

Recomandarea nr. 1286/1996 a Consiliului Europei referitoare la o strategie europeană vizând copiii prevede (art. 7) ca, prin intermediul Comitetului de Miniştri, să se lanseze statelor membre chemarea de a numi un ombudsman pentru copii sau altă structură care să ofere garanţii de independenţă şi responsabilitate necesare îmbunătăţirii vieţii copiilor, instituţie accesibilă celor interesaţi prin intermediul serviciilor locale.

Prin Recomandarea nr. 1460/2000 paragraful 8 a Consiliului Europei, se lansează invitaţia ca, prin intermediul Comitetului de Miniştri, statele membre care nu au desemnat încă un ombudsman pentru copii să realizeze acest lucru cât mai curând, iar prin Recomandarea nr. 1551/2002 paragraful 4, a fost formulată chemarea de a promova şi întări drepturile copiilor şi de a supraveghea respectarea lor.

În luna mai 2000, Adunarea generală a Naţiunilor Unite a adoptat două protocoale facultative:
1) Protocolul la Convenţia privind implicarea copiilor în conflicte armate – în vigoare de la 12 februarie 2002;
2) Protocolul la Convenţia privind traficul de copii, prostituţia şi pornografia infantilă – în vigoare de la 18 ianuarie 2002.
Drepturile copilului nenăscut au fost recunoscute încă de pe vremea Romei antice.
La paragraful 5 al Recomandării nr. 1551/2002 se propune înfiinţarea Ombudsman-ului european pentru copii, având drept de iniţiativă în direcţia respectării drepturilor copiilor.

În art. 12 al Convenţiei europene privind exercitarea drepturilor copiilor – semnată pe 25 ianuarie 1996 la Strasbourg şi ratificată în martie 2003 – se prevede ca statele să încurajeze promovarea şi exercitarea drepturilor copiilor prin intermediul unor organisme care au, printre altele, următoarele atribuţii:

· să facă propuneri în vederea mai bunei aplicări a legii privind exercitarea drepturilor copiilor;

· să formuleze opinii privind proiectele de lege cu privire la drepturile copiilor;

· să furnizeze publicului, organelor competente şi mass-media, informaţii generale referitoare la exercitarea drepturilor copiilor;

· să cunoască punctele de vedere ale copiilor;

· să furnizeze informaţii relevante în domeniu;
· să monitorizeze transpunerea în practică a legilor prin care sunt respectate prevederile Cartei, precum şi să informeze şi să îndrume acţiunea organismelor publice în favoarea respectării drepturilor copiilor. 
AUSTRIA

Cadrul legal
Codul Penal 1974 (Strafgesetzbuch), cu modificările şi completările ulterioare
Legea privind tribunalele pentru minori -1988 (Jugendgerichtsgesetz)
Legislaţia privind protecţia tinerilor din fiecare Land – de exemplu, Burgenland (1986), Oberösterreich (2001), Steiermark (1998) – cu modificările şi completările ulterioare
Codul clădirilor (Viena) - completat în sensul atenţiei acordate spaţiilor publice în folosul tinerilor
În Codul Penal austriac (1974)
, infracţiunile care vizează copiii sunt prevăzute la art. 191-200, iar cele care se referă la adolescenţi se regăsesc la art. 207, 208, 214, 215.

Legile privind protecţia tinerilor în Austria sunt aprobate la nivel de Land. În Viena, legea din 1985 a fost amendată şi este identică cu cea din Austria inferioară şi cea din Burgenland. Legile prevăd categorii de infracţiuni pe grupe de vârstă.
Dreptul copilului în Austria face parte din dreptul familiei.

Responsabilitatea privind minorii revine Land-urilor, care au competenţe în acest sens. Există, prin urmare, nouă legi privind minorii (câte una pentru fiecare Land). În plus, la nivel federal există o lege privind pornografia infantilă.
Legea privind protecţia tinerilor este aproape identică cu cea din Germania. Legile din fiecare Land interzic deţinerea de către tinerii sub 16 ani a alcoolului, a tutunului, drogurilor şi deţinerea dispozitivelor pirotehnice de către copiii sub 12 ani. De asemenea, sunt interzise jocurile de noroc, pariurile, frecventarea de către tinerii sub 18 ani a spaţiilor în care se practică prostituţia.
Consumul de alcoolul şi tutunul este interzis până la împlinirea vârstei de 16 ani, relaţiile sexuale nu sunt incriminate după vârsta de 14 ani.
În cazul încălcării prevederilor legii se pot aplica diferite sancţiuni, mergând de la mustrări, amenzi care pot ajunge la 15.000 de euro, în funcţie de gravitatea infracţiunii şi de calitatea persoanei care a săvârşit infracţiunea.

În legea din Land-ul Burgenland (Jügendschutzgesetz Burgenland 1986)
, cu modificările din 2007, constituie infracţiune orice încălcare a prevederilor legii şi a dispoziţiilor care au la bază această lege (art. 19.1). Pedepsele sunt dependente de faptul că infracţiunea a fost comisă cu sau fără scopul de a obţine un câştig. Dacă amenda nu este achitată, se aplică pedeapsa privativă de libertate (art. 19.2 şi 19.3).
Administraţiile locale sunt competente în a veghea respectarea legii (art. 20.1). Atunci când situaţia o impune, jandarmeria Land-ului este chemată să vină în sprijinul autorităţii administrative.

În orice situaţie însă, se va utiliza mijlocul cel mai puţin drastic pentru rezolvarea problemei (art. 20.3).

În Legea Land-ului Oberösterreich
 privind protecţia tinerilor (Oö. Jugendschutzgesetz 2001), cu modificările ulterioare
, pedepsele pentru adulţii care încalcă legea sunt prevăzute la art. 12. Dacă fapta nu se încadrează la o pedeapsă mai gravă, autoritatea administrativă districtuală poate aplica o amendă de până la 7.000 de euro. În caz de neachitare a amenzii, se aplică pedeapsa privativă de libertate de până la 6 săptămâni, în condiţiile legii. Art. 12.4 prevede că şi tentativa de încălcare a legii se pedepseşte. 
Art. 13 al legii explicitează posibilele încălcări ale legii de către tineri – de exemplu, adolescentul cu vârsta sub 14 ani, care înnoptează neînsoţit într-o clădire cu regim hotelier.
În Land-ul Steiermark, legea privind protecţia tinerilor (1998)
 prevede pedepsele în caz de încălcare a legii de către adulţi (art. 16). Prevederile art. 16 sunt analoge celor din celelalte Land-uri, pentru aceeaşi temă.
Legile la nivel de Land au în vedere sprijinirea afirmării voinţei copilului. 

În modificările la Legea privind protecţia tinerilor (2008) sunt prevăzute:
· interzicerea consumului, achiziţionării şi deţinerii de alcool şi tutun pentru tinerii sub 16 ani aflaţi în spaţii publice;
· interzicerea achiziţionării, consumului şi deţinerii băuturilor alcoolice distilate pentru tinerii sub 16 ani aflaţi în spaţii publice.
Statul acordă un ajutor în cazul părinţilor despărţiţi, atunci când unul din părinţi nu asigură sprijin material copilului.

Birourile din Austria ale Avocatului copilului şi tinerilor au prezentat numeroase amendamente la anumite proiecte de legi – de exemplu, Legea privind reforma Codului familiei, Codul de procedură penală, Legea privind protecţia socială a tinerilor, Legea privind violenţa domestică.

Atât la nivel federal, cât şi în fiecare Land, se desfăşoară proiecte dedicate copiilor şi tinerilor.

Dintre programele dedicate respectării drepturilor copiilor şi tinerilor pot fi menţionate:
· platforma pentru drepturile copiilor;
· publicaţii pe teme dedicate drepturilor copiilor – de exemplu, „Conflictele trebuie rezolvate”;
· acordarea premiului pentru protecţia copiilor (Austria superioară). 

În atenţia factorilor de decizie se află, printre altele, protecţia copiilor împotriva delictelor sexuale, o mai bună informare a tinerilor asupra drepturilor lor, colaborarea cu asistenţii sociali, noile mijloace de comunicare în masă (telefon mobil, internet etc.), „Programul pentru tineri adulţi” (18-21 ani), revizuirea programelor educaţionale din grădiniţe, locuri de joacă pentru copii, copii provenind din familii cu probleme de alcool sau droguri, din familii sărace, stimularea interesului politicienilor pentru problemele copiilor şi tinerilor.
FRANŢA

Cadrul legal

· Codul penal

· Codul acţiunii sociale şi al familiei
 

· Codul securităţii sociale
  
· Legea nr. 2000 -197 din 6 martie 2000
 privind sporirea rolului şcolii în prevenirea şi detectarea  relelor tratamente aplicate copilului 

· Legea nr. 2000 – 196 din 6 martie 2000
 de înfiinţare a Instituţiei Apărătorului Copiilor  cu modificările ulterioare
· Hotărârea Ministerului Educaţiei Naţionale din 19 octombrie 2000 cu privire la crearea Comitetului naţional de luptă împotriva violenţei în şcoli
 

· Legea nr. 2007-293 din 5 martie 2007 privind reforma în domeniul protecţiei copilului

Prin Legea nr. 196 din 6 martie 2000 a fost înfiinţată Instituţia Apărătorului Copiilor, în scopul apărării şi promovării drepturilor copilului, analizei reclamaţiilor persoanelor care consideră că au fost încălcate drepturile copilului, determinării intervenţiei structurilor competente, fără a interfera cu procedurile judiciare în desfăşurare.

Dintre misiunile Apărătorului Copiilor pot fi menţionate:

· primirea, analiza şi rezolvarea cazurilor individuale de nerespectare a drepturilor copilului;

· identificarea eventualelor disfuncţionalităţi care afectează drepturile minorilor;

· iniţierea sau propunerea unor modificări ale actelor normative în scopul eficientizării acţiunilor vizând respectarea drepturilor copilului;

· desfăşurarea unor acţiuni de informare şi de formare, în scopul unei mai bune cunoaşteri şi respectări a drepturilor copilului.

Sesizările adresate Apărătorului Copiilor se fac numai în scris. În fiecare departament administrativ-teritorial există “corespondenţi teritoriali” care reprezintă Apărătorul Copiilor.

Apărătorul Copiilor este numit prin decret al Consiliului de Miniştri, mandatul său fiind de şase ani. Mandatul nu mai poate fi reînnoit. Apărătorul Copiilor nu poate fi revocat din funcţie decât în cazuri speciale – de neîndeplinire a sarcinilor în timpul mandatului, în condiţiile stabilite prin decret al Consiliului de Stat. Incompatibilităţile sunt stipulate prin lege.

Infracţiunile comise împotriva minorilor prevăzute de Codul penal sunt infracţiunile contra vieţii (vătămări voluntare); infracţiuni contra minorilor şi a familiei (abandonarea unui minor, abandonul de familie, împiedicarea execitării autorităţii parentale, încălcări ale filiaţiei, punerea în pericol a minorilor). Toate infracţiunile sunt sancţionate cu închisoare şi amendă, poate fi cuprinsă între 7500 euro – 500.000 euro, în funcţie de infracţiune şi circumstanţele în care a fost comisă aceasta.

Descrierea detaliată a infracţiunilor se află în Anexa la prezentul studiu.

GERMANIA

Cadrul legal

Codul Penal 1998 (Strafgesetzbuch)

Legea privind protecţia muncii tinerilor (1977)

Legea privind serviciile pentru copii şi tineri (1990)

Convenţia privind protecţia în mass-media a tinerilor (2002)
Legea privind protecţia tinerilor (2003), cu modificările şi completările ulterioare
Legea privind protecţia socială
Codul Familiei
În Codul Penal din Germania
, art. 176, 180, 184 b, 235 şi 236 se referă la infracţiunile comise împotriva minorilor.

În Germania, conceptul de protecţie a adolescenţilor este considerat, în sens larg, cuprinzând şi protecţia acestora “faţă de ei înşişi”.
În cadrul protecţiei copiilor se au în vedere şi embrionii, precum şi copilul nenăscut sau nou-născut. Se urmăreşte protecţia vieţii şi sănătăţii copiilor, eliminarea exploatării prin muncă a copiilor, înlăturarea urmărilor sărăciei şi subdezvoltării.
Titlul VIII, art. 8a din Legea privind protecţia socială stipulează obligaţiile statului privind protecţia copiilor.

Organizaţiile pentru protecţia copiilor se preocupă de prevenirea şi combaterea efectelor relelor tratamente aplicate minorului, delictelor sexuale, sărăciei, utilizării copiilor în conflictele armate, exploatării prin muncă, prostituţiei şi pornografiei infantile, căsătoriei minorilor, vagabondajului etc.
Cu mare atenţie sunt tratate drepturile adolescenţilor cu vârste între 14 şi 18 ani.

În anul 1998 s-a realizat o reformă a drepturilor copilului. În Codul Familiei sunt stipulate dreptul privind întreţinerea (§ 1601), grija părintească (§ 1626), adopţia. 
Legea privind protecţia tinerilor (JuSchG)
 prevede la art. 27 pedepse pentru nerespectarea legii. Pedepsele pot consta în amendă sau chiar închisoare de până la 1 an. Sunt pedepsite faptele care aduc minorului daune fizice, mentale, sau care afectează dezvoltarea morală, dar şi faptele celor care recidivează în încălcarea legii.
În funcţie de genul infracţiunii, se poate aplica pedeapsa cu închisoare până la 6 luni sau amendă care nu depăşeşte echivalentul a 180 de zile.
Pedeapsa este aplicată de administraţia locală.
Amenda poate fi de până la 50.000 de euro, dacă încălcarea legii s-a produs cu intenţie, şi de până la 25.000 de euro, atunci când infracţiunea a fost comisă fără intenţie, din neglijenţă.

Cele mai multe state europene aderă la un sistem de drept civil, având ca principiu desemnarea unei persoane ca tutore, ceea ce a fost inclus în Codurile civile la sfârşitul secolului al XIX-lea.
Sistemul german este un exemplu în acest sens. În anul 1998 s-a întreprins o reformă majoră a legii privind copiii, însă legea nu a suferit modificări în privinţa instituţiei tutorelui. Codul Civil prevede, la secţiunea 1666, restrângerea sau decăderea din drepturile părinteşti, atunci când există un risc pentru copil. Aceasta se face prin hotărâre judecătorească, în care se specifică drepturile tutorelui.
Decăderea din drepturile părinteşti trebuie considerată ultima ratio, în general mergându-se numai până la o restrângere parţială a drepturilor.
Legea privind serviciile pentru copii şi tineri (1990) joacă un rol important în domeniul protecţiei copilului. Legea prevede o largă gamă a asistenţei pentru copil şi familie, mergând de la măsuri voluntare la cele dispuse prin hotărâre judecătorească.
Codul Civil german prevede şi desemnarea unei “asociaţii private” sau a unei autorităţi locale pentru tineret, în situaţia în care nu este disponibil niciun tutore. În prezent, aceste autorităţi tutoriale reprezintă circa 80% din cazuri.
Şi în Austria, custodia este transferată autorităţii pentru tineret. Prin lege au însă prioritate bunicii şi asistenţii maternali.
După reforma din anul 2001, în Austria se foloseşte expresia “transfer al drepturilor de custodie”.
ITALIA
 Cadrul legal

- Codul penal

- Legea nr. 451 din 23 decembrie 1997
  privind înfiinţarea Comisiei parlamentare pentru problemele copiilor şi a Observatorului naţional  pentru problemele copiilor

- Legea nr.285 din 28 august 1997
 privind promovarea drepturilor copiilor şi adolescenţilor
- Legea nr.269 din 3 august 1998
  împotriva prostituţiei, pornografiei şi turismului sexual în dauna minorilor

- Legea nr.154 din 4 aprilie 2001
  privind măsurile împotriva violenţei în relaţiile de familie

- Legea nr.38 din 6 februarie 2006
  privind dispoziţiile în materia combaterii exploatării sexuale a copiilor şi a pornografiei infantile prin Internet

- Legea nr. 41 din 4 mai 2009
 privind instituirea Zilei Naţionale împotriva pedofiliei şi a pornografiei infantile
La nivel regional există următoarele legi care apără drepturile copilului şi tinerilor:
-  Legea regională nr.15/1989
 -  regiunea Abruzzo                              

-  Legea regională nr.42/1988
 -  regiunea Veneto                                

-  Legea regională nr.55/1989
 -  regiunea Piemonte                                   

-  Legea regională nr.10/1999
 -  regiunea Allegato                              

-  Legea regională nr.18/2002
 -  regiunea Marche                                

- Legea regională nr.38/2002
  -  regiunea Lazio                                   

Centru naţional de documentare şi analiză pentru problemele copiilor şi adolescenţilor, înfiinţat în baza Legii nr.451/1997 a reprezentat un pas important în ceea ce priveşte recunoaşterea drepturilor copilului, devenind cea mai importantă sursă de informaţii în acest domeniu.

Prin aceleaşi acte normative a fost înfiinţat şi Observatorul naţional  pentru problemele copiilor.

Centru naţional de documentare şi analiză pentru problemele copiilor şi adolescenţilor se ocupă de difuzarea legislaţiei, a datelor statistice şi a publicaţiilor ştiinţifice în domeniu; analiza situaţiei copiilor şi evaluarea punerii în aplicare a legislaţiei aferente; formularea propunerilor pentru elaborarea proiectelor-pilot.
Potrivit Legii nr.285/1997, Centru sprijină prin informare, promovare, servicii de consultanţă, monitorizare şi suport tehnic, aplicarea obiectivelor prevăzute de lege. De asemenea, activează suportul tehnic şi organizatoric pentru desfăşurarea Conferinţei naţionale a copiilor şi adolescenţilor, programată la fiecare trei ani.

Centrului naţional colaborează şi întreţine relaţii de schimb, studiu şi cercetare cu regiunile şi provinciile autonome, ISTAT (Institutul Naţional de Statistică), administraţia publică şi organismele competente în domeniul protecţiei copiilor, instituţii şi asociaţii care se ocupă de problema protecţiei şi a dezvoltării copiilor, organisme europene şi internaţionale, cu Centrul de studii şi cercetare pentru asistenţa copilului (Innocenti Research Centre – UNICEF).
Comisia parlamentară pentru problemele copiilor şi adolescenţilor a fost înfiinţată în baza Legii nr.451/1997, având atribuţii de îndrumare şi control în ceea ce priveşte punerea efectivă în aplicare a acordurilor internaţionale şi a legislaţiei privind problemele copiilor şi adolescenţilor.

Provinciile şi regiunile autonome au dobândit, de la sfârşitul anilor '90, un rol decisiv în politica socială, în special în aceea referitoare la copii şi adolescenţi. 

Sancţiunile aplicate persoanelor care comit infracţiuni împotriva minorilor sunt reglementate prin dispoziţiile Codului penal. 
MAREA BRITANIE
Cadrul legal

· The Chidren Act 1989 
 
· The Children Protection Act 1999
 
· The Adoption and Children Act 2002

· The Children Act 2004
 
· The Children and Young Persons Act 2008
 
· The Children and Young Persons Act 1933
 
· The National Health Service Act 1977
 
· The Criminal Justice and Court Services Act 2000
 
The  Chidren Act 1989 
, intrată în vigoare în octombrie 1991, reprezintă legea cadru în domeniul protecţiei copilului în Marea Britanie. 
Domeniul de aplicare a legii este larg, având implicaţii majore pentru practica tuturor celor care lucrează cu sau pentru copii. Legea a schimbat fundamental situaţia copiilor şi a tinerilor, a introdus noi concepte referitoare la responsabilităţile adulţilor, a schimbat structura şi funcţionarea instanţelor de judecată şi a furnizat o gamă complet nouă de ordine, atât de drept privat cât şi de drept public, cu privire la îngrijirea copiilor.
Totodată, s-a dezvoltat o nouă abordare în privinţa politicii protecţiei copilului, având ca element primordial principiul interesului superior al copilului şi asigurarea bunăstarii acestuia, mediul familial fiind considerat cel mai bun loc pentru creşterea lui. Principiul interesului superior al copilului a fost impus inclusiv în legătură cu drepturile şi obligaţiile ce revin părinţilor copilului. 

Legea a încurajat parteneriatul între autorităţile de reglementare şi părinţi, a prevăzut dreptul autorităţilor locale de a identifica şi de a proteja copiii în dificultate, anumite sarcini şi competenţe fiind conferite autorităţilor locale pentru a  furniza servicii pentru copii şi familiile acestora. 
În cadrul părţii introductive a legii sunt stabiliţi câţiva paşi obligatorii care trebuie urmăriţi de Curte în cadrul fiecărui proces în stabilirea verdictului, cunoscuţi sub denumirea generică de “Welfare checklist”, în care sunt luate în considerare:

· sentimente şi dorinţe copilului în raport cu vârsta acestuia;

· nevoile psihice, emoţionale şi educaţionale ale copilului;

· efectele pe care le poate avea schimbarea în viaţa copilului;

· vârsta, sexul şi mediul de dezvoltare al copilului;

· traumele pe care copilul le-a suferit sau riscul de a fi supus violenţei în familie;

· capacitatea părinţilor sau a oricărui persoane care are responsabilitate parentală făţă de copil de a satisface nevoile acestuia. 

Legea a definit noi concepte referitoare la protecţia copilului, respectiv cele de:

- responsabilitate parentală, care reprezintă "totalitatea drepturilor, obligaţiilor, competenţelor, responsabilităţilor, precum şi autoritatea pe care o are un părinte în raport cu copilul său şi bunurile acestuia" şi revine în mod automat ambilor părinţi, dacă aceştia sunt căsătoriţi în momentul naşterii copilului; tatăl natural care nu este căsătorit cu mama copilului poate obţine responsabilitatea parentală prin intermediul unei înţelegeri cu mama sau prin intermediul unei cereri către Curte sau prin intermediul unui ordin de stabilire a rezidenţei copilului; de asemenea, responsabilitatea parentală poate fi obţinută şi de către alte persoane din viaţa copilului prin intermediul unui ordin judecătoresc, a cărui încetare va echivala cu pierderea responsabilităţii parentale de către persoanele în cauză; părinţii care deţin responsabilitatea parentală pot numi un tutore care să preia responsabilitatea parentală în cazul decesului lor; autorităţile locale pot obţine responsabilitatea parentală asupra unui copil în urma emiterii unui ordin de îngrijire; 
- “prejudiciu semnificativ”
 – se referă la supunerea unui copil la rele tratamente, fiindu-i afectate sanătatea şi dezvoltarea; în această categorie sunt incluse: abuzurile de natură sexuală, emoţională şi fizică; sanătatea fizică şi mentală; dezvoltarea psihică, intelectuală, emoţională, socială şi a comportamentului; prejudiciul suferit de copil în privinţa sănătăţii şi dezvoltării comportamentului este stabilit prin comparaţie cu gradul de sănătate şi dezvoltare a unui alt copil (art.31);

- “copil in dificultate” - este considerat un copil care nu poate obţine sau menţine un standard rezonabil de sănătate şi dezvoltare fără ajutorul serviciilor de specialitate din cadrul autorităţilor locale; totodată, copiii în dificultate sunt consideraţi şi copii cu dizabilităţi (art.17);
- “datoria de a investiga situaţia copiilor aflaţi în dificultate” se referă la sarcina autorităţile locale de a proteja şi susţine bunăstarea copiilor aflaţi în grija lor; totodată autorităţile trebuie să promoveze creşterea copiilor în cadrul familiilor în a căror întâmpinare trebuie să vină cu servicii specializate; astfel, s-a creat un  parteneriat între autorităţile locale, părinţi şi copii, cu rolul de a minimaliza destrămarea relaţiilor de familie şi de a rezolva neînţelegerile prin intermediul procedurii medierii
. 

De remarcat este accentul pus pe competenţele organelor administrative în ceea ce priveşte protecţia copilului. Astfel, pentru cazul în care un copil se află în pericol, legea obligă cooperarea între serviciile de protecţie a copilului, poliţie şi alte servicii administrative, respectiv serviciile şcolare şi de sănătate, cu scopul declarat de a se întreprinde măsuri “uşoare” (consiliere, supraveghere etc.). În caz de nevoie, părţile mai sus menţionate pot fie să sesizeze Curtea, fie să înceapă o anchetă socială. Dacă ancheta stabileşte că un copil are nevoie de ajutor, dar nu se află într-o stare de pericol permanent, serviciile de protecţie a copilului, împreună cu familia, pot decide asupra măsurilor de protecţie, care trebuie să ţină cont de dorinţele copilului şi să fie acceptate de părinţi, care trebuie să dovedească că sunt capabili să le pună în practică. Pe de altă parte, dacă ancheta stabileşte starea de potenţial pericol major pentru copil, se organizează o întâlnire (“Child Protection Conference”) în privinţa protecţiei copilului, la care participă copilul în cauză, familia, personalul care a fost însărcinat cu ancheta socială, reprezentanţii serviciilor administrative, sociale, ai serviciilor juridice ale colectivităţilor teritoriale, ai asociaţiilor naţionale pentru prevenţia relelor tratamente aplicate copilului şi cei ai poliţiei şi se procedează la elaborarea unui plan de protecţie a copilului. 

De asemenea, în cadrul legii, este prevăzută menţinerea unei registru (“Child Protection Register”) aflat în grija serviciilor sociale privind copiii dintr-o anumită zonă, cărora le-a fost acordat ajutor prin intermediul cooperării interinstituţionale şi care prezintă risc crescut de abuz sau neglijare.

Conform prevederilor art.44, serviciile sociale pot obţine responsabilitate parentală pe durata ordinului de protecţie în regim de urgenţă (“Emergency Protection Orders”) între 8 şi 15 zile, atunci când copilul trebuie să beneficieze de protecţie imediată din partea autorităţilor. În cazul în care emiterea unui ordin de protecţie în regim de urgenţă poate întârzia, va fi emis un ordin de protecţie a poliţiei (“Police Protection Order”), care va dura maxim 72 de ore, expirând dacă siguranţa copilului nu mai reprezintă o problemă. 

De asemenea, conform art.31 şi normelor dreptului public, Curtea poate emite ordine de îngrijire (“Care Order”), care plasează copilul în grija autorităţilor locale, responsabilitatea parentală fiind împărţită între părinţi şi autoritatea locală. Curtea trebuie informată de către autoritatea locală asupra planurilor care le are pentru copil, totodată asigurându-se că ordinul de îngrijire este solicitat în interesul copilului. Un ordin de îngrijire poate fi menţinut până când copilul în cauză împlineşte 18 ani, este finalizată adopţia, este stabilit tutorele, este eliberat ordinul de stabilire a rezidenţei copilului sau până când Curtea decide că ordinul nu mai este necesar. De asemenea, autoritatea locală sau persoanele cu responsabilitate parentală pot solicita întreruperea ordinului de îngrijire a copilului. 

Totodată, Curtea poate decide asupra acordării unui ordin de îngrijire intermediar (“Interim Care Orders”), care poate dura până la 8 săptămâni şi care poate permite investigarea de către autorităţi a condiţiilor de viaţă ale copilului în mediul familial.

Prin intermediul ordinelor de supraveghere (“Supervision Order”), copii pot fi plasaţi sub supravegherea autorităţii locale, care are rolul de a-i sfătui, ajuta şi consilia. Ordinul poate fi emis pentru o perioadă iniţială de un an de zile, putând fi extins până la trei ani în total, fiind aplicat copiilor până în 18 ani. Ordinul de supraveghere poate impune anumite condiţii, precum efectuarea unei examinări, a unui tratament medical sau psihiatric. De asemenea, ordinul poate obliga copilul să efectueze activităţi la anumite intervale de timp. Aplicarea ordinului poate fi oprită la cererea uneia dintre părţile interesate, dacă Curtea este de acord cu motivaţia cererii. 

În cadrul art.20 este stabilită obligativitatea cazării copiilor (“Accommodation”) de către autorităţile locale, la cererea părinţilor sau prin înţelegeri de comun acord cu aceştia. Copii pot fi cazaţi în centre rezidenţiale sau de plasament pentru o perioadă mai lungă sau mai scurtă de timp. Nu sunt necesare nici un fel de formalităţi legale, părinţii menţinându-şi deplina responsabilitate parentală. 

Articolul 8 al legii prevede emiterea de ordine de stabilire a rezidenţei copilului (“Residence Order”), de stabilire a persoanelor cu care copilul doreşte să menţină contactul (“Contact Order”), de restricţionare a responsabilităţii parentale în cazul în care părintele care deţine respobsabilitatea parentală are motive întemeiate să creadă că celălalt părinte doreşte să răpească sau să-i facă rău copilului (“Prohibited Steps Order”) sau emiterea de ordine pentru probleme specifice care trebuie să rezolve neîntelegerile cauzate de stabilirea responsabilităţii parentale (“Specific Issue Orders”). 

Trebuie menţionat faptul că autorităţile locale nu pot fi beneficiarele prevederilor legislative stipulate în cadrul art.8, deoarece acestea fac obiectul normelor de drept privat, fiind folosite mai ales de către părinţii copilului (inclusiv tatăl necăsătorit), tutori şi orice persoană care deţine un ordin de stabilire a rezidenţei copilului. 

În 1999 a fost adoptată Legea privind protecţia copiilor (Children Protection Act 1999
), care a introdus un concept nou, respectiv lista persoanelor considerate ca fiind nepotrivite pentru a lucra cu copiii - (PoCA) List. 

Toate organizaţiile care se ocupă de protecţia copilului au datoria de a face referire la numele acelor persoane, socotite nepotrivite pentru a lucra cu copiii, pentru posibila includere a acestora pe Lista PoCA.

Efectul includerii în lege a Listei PoCA este acela că organizaţiile care se ocupă de protecţia copilului sunt obligate să verifice numele potenţialilor angajaţi pe această listă (prin intermediul cazierelor Biroului Judiciar) înainte de a oferi locuri de muncă şi vor fi informaţi dacă o persoană este sau nu pe Lista PoCA.

De fapt, legislaţia în vigoare consideră ca infracţiune (Criminal Justice and Court Services Act 2000
)  oferirea cu bună-ştiinţă a unui loc de muncă unei persoane care este descalificată de a lucra cu copiii, fie pentru că este inclusă pe Lista PoCA, fie printr-un ordin al unei instanţe. 

Prin Children Act 2004
 a fost introdus un cadru-statutar pentru cooperarea între autorităţile locale care se ocupă de protecţia copilului. Toate organizaţiile care au în responsabilitatea lor servicii destinate copiilor, inclusiv organizaţiile de asistenţă medicală, trebuie să facă planuri pentru a asigura în exercitarea funcţiilor lor apărarea şi promovarea drepturilor copilului. Legea copiilor din 2004 obligă autorităţile locale să promoveze desăvârşirea educaţională cu privire la copii
 şi prevede instituirea Comisarului pentru copii care are rolul de a promova ideile şi de a proteja interesele acestora. 

Children and Young Persons Act 1933
, modificată prin Children and Young Persons Act 2008
, se ocupă de prevenirea actelor de cruzime şi a expunerii pericolului moral şi fizic.

Tot în domeniul drepturilor copilului, în Marea Britanie există un Serviciu naţional de sănătate, care funcţionează pe principiul furnizării tratamentului în funcţie de necesităţile clinice, şi nu pe capacitatea de plată (National Health Service Act 1977
). În ceea ce priveşte accesul la serviciile de asistenţă medicală, guvernul a introdus  Serviciul Naţional-Cadru (National Service Framework)
, serviciile de asistenţă medicală pentru copii fiind proiectate şi furnizate în jurul nevoilor speciale ale copiilor
. 

SPANIA

Cadrul legal

Legea organică 10/1995 – Codul Penal
Legea 6/1995 cu privire la garantarea drepturilor copiilor şi adolescenţilor (Comunitatea Madrid)
Legea 7/1999 privind protecţia copiilor şi adolescenţilor (Comunitatea Cantabria)
Legea 12/2008 cu privire la protecţia integrală a copiilor şi adolescenţilor (Comunitatea Valenciană)

În Codul Penal spaniol
, infracţiunile comise împotriva minorilor sunt cuprinse în prevederile art. 187-190, respectiv 220-233.

Legea 12/2008
 privind protecţia integrală a copiilor şi adolescenţilor (Comunitatea Valenciană) creează un sistem de protecţie a drepturilor copiilor.

Sistemul de protecţie integrală reprezintă un ansamblu de politici care au în vedere copiii ca subiect al drepturilor, stabilind responsabilităţile familiei, societăţii şi statului în legătură cu drepturile universale şi speciale, ţinând cont de condiţia lor de persoane în curs de dezvoltare.

La baza acestui sistem se află ansamblul politicilor publice fundamentale şi universale care se referă la copii şi adolescenţi ca subiecte de drept, politicile necesare pentru dezvoltarea lor plenară, educaţie, sănătate şi dezvoltare socială.

Statul garantează tuturor copiilor accesul neîngrădit la resurse materiale şi spirituale, promovând egalitatea de şanse.

Statul are obligaţia de a adopta măsuri administrative, juridice, legislative, bugetare sau de orice altă natură, menite să garanteze deplina exercitare a drepturilor (art. 4 al Convenţiei privind drepturile copiilor). 

Comunitatea Valenciană a fost printre primele care au dispus de o lege modernă în domeniul protecţiei minorilor – Legea nr. 7/1994. Modificările introduse de Legea nr. 1/1996 privind protecţia juridică a minorilor, Legea organică nr. 5/2000 cu privire la responsabilitatea penală a minorilor şi reformele normative menite să adapteze prevederile dreptului spaniol la Convenţia privind protecţia copiilor şi cooperarea în domeniul adopţiei internaţionale (Haga, 29 mai 1993) au impus actualizarea normativei privind minorii.

Din punct de vedere al terminologiei s-a optat pentru utilizarea conceptului de minor, specific tradiţiei juridice, care oferă mai multe garanţii de securitate juridică.

În Legea 12/2008, după enumerarea drepturilor fundamentale ale copiilor şi adolescenţilor, sunt stipulate drepturi precum cel la educaţie, protejarea sănătăţii, dreptul la un mediu înconjurător sănătos, la cultură, problemele minorilor bolnavi sau ale celor cu handicap, ale celor cu probleme de comportament, integrarea socială a minorilor, politicile de prevenţie şi asistenţă acordată minorilor, situaţiile de risc, reeducarea minorilor infractori şi iniţiativele sociale

Legea are în vedere diferitele stadii evolutive ale minorului şi, în consecinţă, diverse situaţii şi cadre de protecţie.

Dintre toate principiile şi criteriile generale cuprinse în lege, merită evidenţiat cel al priorităţii interesului minorului, orientat spre dezvoltarea sa armonioasă şi plenară, spre dobîndirea autonomiei personale, integrarea socială şi familială.

Legea promovează recunoaşterea capacităţii minorilor de a participa activ în societate, întărind promovarea liberei exprimări a opiniilor atât la nivel colectiv, cât şi individual şi valorizarea acestor opinii.

În lege sunt abordate diferite medii în care evoluează minorul: şcolar, social, instituţional, familial, accentuând rolul celui din urmă.

Au fost elaborate Planurile integrale pentru familie şi minori pentru perioadele 2002-2005 şi 2007-2010. 

Titlul II al legii se referă la drepturi şi îndatoriri, garanţii, protecţia şi promovarea minorilor, în conformitate cu cele prevăzute în Carta drepturilor minorului din Comunitatea Valenciană.

Carta nu doar enumeră drepturile minorilor, ci include şi politicile şi acţiunea guvernului comunităţii autonome.

Titlul VIII al legii se referă la regimul sancţiunilor. Infracţiunile administrative sunt abordate în Capitolul I (art. 172-176), fiind clasificate în: uşoare, grave şi foarte grave.

În cazul infracţiunilor uşoare nu rezultă prejudicii pentru minori.

Art. 174 face o prezentare a infracţiunilor grave. 

Conform acestui articol, sunt considerate infracţiuni grave:
· neinformarea autorităţii competente asupra pericolului în care se află un minor;
· neîndeplinirea hotărârilor administrative în domeniul protecţiei minorilor;
· neacordarea sprijinului în vederea punerii în aplicare a hotărârilor privind protecţia minorilor;
· intervenţia fără autorizare în procesul de adopţie;
· neglijarea necesităţilor minorului;
· depăşirea competenţelor privind măsurile corecţionale – aplicate minorilor – care urmează unei proceduri judiciare la care aceştia au fost supuşi;

· nerespectarea confidenţialităţii privind datele personale ale minorilor;
· nerespectarea dreptului minorului la imagine şi intimitate;
· neacordarea sprijinului sau obstrucţionarea frecventării cursurilor învăţământului obligatoriu;

· deturnarea fondurilor publice către alte destinaţii decât cele pentru care au fost alocate;
· permiterea desfăşurării activităţilor interzise minorilor;
· realizarea sau permiterea vânzării, expunerii sau oferirii, închirierii, proiectării unor materiale interzise minorilor;

· permiterea intrării minorilor în localuri în care accesul lor este interzis;
· permiterea participării minorilor la activităţi interzise acestora.

În art. 175 se precizează că dacă în urma infracţiunii se produc daune ireparabile aduse drepturilor minorilor, aceasta este considerată foarte gravă. De asemenea, se consideră infracţiune foarte gravă intervenţia, prin mită sau înşeleciune, în vederea adopţiei unui minor – adopţie fără autorizarea organului competent. 
Sancţiunile administrative sunt prevăzute la art. 177. Pentru infracţiunile uşoare se prevede mustrare scrisă sau amendă de 300 până la 6.000 de euro. Infracţiunile grave se pedepsesc cu amendă de la 6.000 la 60.000 de euro. Amenda pentru infracţiunile foarte grave este cuprinsă între 60.000 şi 600.000 de euro.

Gradarea sancţiunilor administrative ţine cont de riscul şi prejudiciul cauzat minorului, de gradul de vinovăţie sau de intenţie, în acest sens, a celui care comite infracţiunea, recidiva, beneficiul infractorului, neîndeplinirea cerinţelor în domeniu formulate de administraţie. Se ţine cont de reparaţiile daunelor de către infractor, din proprie voinţă, înainte de aplicarea sancţiunii (art. 178).

Competenţa aplicării sancţiunilor revine Direcţiei din cadrul adminis    traţiei locale căreia i-a fost atribuit domeniul care este subiect al infracţiunii (art. 179).

Pentru cauze identice, nu se aplică sancţiunea dacă există deja o sancţiune penală sau administrativă (art. 180.2).

Infracţiunile se prescriu după cum urmează (art. 182):
· cele uşoare, după un an;

· cele grave, după trei ani;

· cele foarte grave, după cinci ani de la comiterea infracţiunii.
Conform primei dispoziţii adiţionale, administraţia comunităţii autonome va considera ca o prioritate bugetară sprijinirea acţiunilor dedicate protecţiei minorilor.

În Comunitatea autonomă Cantabria se aplică prevederile Legii nr. 7/1999
 privind protecţia copiilor şi adolescenţilor. Capitolul VIII se referă la infracţiuni şi sancţiuni.

Legea nr. 6/1995
 privitoare la garantarea drepturilor copiilor şi adolescenţilor este în vigoare în Comunitatea Madrid. Titlul VI al legii se referă la infracţiuni şi sancţiuni (art. 98-111).

Legile în vigoare în comunităţile autonome sunt elaborate având la bază principii şi obiective comune.

ANEXA

Dispoziţiile din Codului penal
 care reglementează infracţiunile comise împotriva minorilor sunt:

Cartea II - Crime şi delicate contra persoanelor, Titlul II (Infracţiuni contra persoanei) Capitolul I (Infracţiuni contra vieţii) sunt prevăzute următoarele sancţiuni:

Secţiunea I (Vătămări voluntare aduse vieţii)

Uciderea unei persoane se pedepseşte cu închisoarea de până la 30 de ani (articolul 221-1).

Fapta prevăzută la art.221-1 se pedepseşte cu închisoarea pe viaţă, dacă a fost săvârşită astfel asupra unui minor, având vârsta sub 15 ani (articolul 221-4).
Cartea II - Crime şi delicate contra persoanelor, Titlul II (Infracţiuni contra persoanei), Capitolul VII (Infracţiuni contra minorilor şi a familiei) sunt prevăzute următoarele sancţiuni:

Secţiunea I (Abandonarea  unui  minor)
- Abandonarea unui minor  având vârsta sub 15 ani, în orice loc, se pedepseşte cu închisoarea de până la 7 ani şi o amendă de 100.000 de euro, cu excepţia cazului în care circumstanţele abandonului au permis asigurarea sănătăţii şi securităţi acestuia (articolul 227-1).
- Abandonarea  unui minor având vârsta sub 15 ani, care ar putea provoca pierderea integrităţii fizice sau o invaliditate permanentă a acestuia se pedepseşte cu închisoarea de până la 20 de ani. 

- Abandonarea  unui minor având vârsta sub 15 ani, urmată de moartea acestuia se pedepseşte cu închisoare de până la 30 de ani (articolul 227-2).
Secţiunea II (Abandonul de familie)

Fapta persoanei de a nu respecta o hotărâre judecătorească prin care este obligat să plătească unui copil minor pensia de întreţinere stabilită pe cale judecătorească, precum şi a obligaţiilor familiale de orice fel prevăzute de Codul civil, rămase restante pe parcursul a mai mult de 2 luni, fără achitarea integrală a acestor obligaţii se pedepseşte cu închisoarea de până la 2 ani şi o amendă de 15. 000 de euro (articolul 227-3).

Fapta persoanei care este obligată să plătească unui copil minor pensia de întreţinere stabilită pe cale judecătorească, precum şi a obligaţiilor familiale de orice fel prevăzute de Codul civil, de a nu notifica schimbarea sa de domiciliu creditorului, în termen de o lună de la schimbare, se pedepseşte cu până la şase luni închisoare şi o amendă de 7.500 de euro (articolul 227-4).
Secţiunea III (Împiedicarea exercitării autorităţii parentale)

Fapta persoanei de  a refuza nejustificat de a reprezenta un copil în faţa persoanei care are dreptul de a pretinde acest lucru se pedepseşte cu până la un an închisoare şi o amendă de 15.000 de euro (articolul 227-5).

Fapta persoanei care îşi transferă reşedinţa în alt loc, în timp ce copiii săi locuiesc cu ea, de a nu notifica schimbarea de adresă,  în termen de o lună de la schimbare, persoanei care are asupra copiilor dreptul de vizită sau de cazare în baza unei hotărâri judecătoreşti se pedepseste cu închisoare de  până la şase luni şi o amendă de 7.500 de euro (articolul 227-6).

Fapta oricărui ascendent, de a scoate un copil minor de sub autoritatea celor care-şi exercită drepturile parentale, a celor cărora le-a fost încredinţat  copilul minor sau a celor cu care acesta îşi are reşedinţa obişnuită se pedepseşte cu închisoare de până la un an şi o amendă 15.000 de euro (articolul 227-7).
Fapta persoanei, alta decât cea menţionată la articolul 227-7, de a sustrage, fără fraudă sau violenţă, un copil minor de sub autoritatea celor care-şi exercită drepturile parentale, a celor cărora le-a fost încredinţat  copilul minor sau a celor cu care acesta îşi are reşedinţa obişnuită se pedepseşte cu închisoare de până la 5 ani şi o amendă de 75.000 de euro (articolul 227-8).

Faptele prevăzute la articolele 227-5 şi 227-7 se pedepsesc cu închisoarea de până la 3 ani şi o amendă de 45.000 de euro: 

1 În cazul în care copilul minor este reţinut mai mult de 5 zile, fără ca persoana care are dreptul de reprezentare a copilului să ştie unde se află acesta;

2 Dacă un copil minor este reţinut în mod nejustificat în afara teritoriului Republicii (articolul 227-9).
În cazul în care persoana care se face vinovată de infracţiunile prevăzute la articolele 227-5 şi 227-7 a fost decăzută din drepturile părinteşti se pedepseşte cu închisoarea de până la 3 ani şi o amendă 45.000 de euro (articolul 227-10).

Tentativa în cazul infracţiunilor prevăzute la articolele 227-7 şi 227-8 este pedepsită în mod similar (articolul 227-11).
Secţiunea IV (Încălcări ale  filiaţiei)

Fapta persoanei care, pentru profit, fie prin cadouri, promisiuni, ameninţare sau abuz de autoritate, determină părinţii sau pe unul dintre aceştia să renunţe la un copil născut sau nenăscut se pedepseşte cu închisoarea de până la 6 luni şi o amendă de 7.500 euro.

Fapta persoanei care, pentru profit, intermediază între o persoană care doreşte să adopte un copil şi un părinte dispus să renunţe la copilul său născut sau nenăscut se pedepseşte cu închisoarea de până la un an şi o amendă de 15.000 de euro.

Se sancţionează cu aceleaşi pedepse prevăzute la al doilea alineat, fapta persoanei care intermediază între o persoană sau un cuplu care doreşte să aibă un copil şi o femeie care este de acord să poarte sarcina, cu scopul de a le da acestora (persoanei sau cuplului) copilul. Atunci când aceste fapte au fost comise în mod obişnuit sau pentru profit, pedeapsa se dublează.

Tentativa infracţiunilor, prevăzute la al doilea şi al treilea alineat  din acest articol se sancţionează cu aceleaşi pedepse (articolul 227-12).
Substituirea voluntară, simularea sau disimularea, care au creat prejudicii statutului civil al unui copil se pedepseşte cu închisoarea de până la 3 ani şi o amendă de 45.000 de euro. 

Tentativa se pedepseşte în mod similar (articolul 227-13).
Secţiunea V (Punerea în pericol a minorilor)

Fapta unui ascendent sau a oricărei persoane, care-şi exercită dreptul de autoritate parentală sau autoritatea asupra unui minor având vârsta sub 15 ani, de a-l priva pe acesta de produse alimentare sau de îngrijire, care să-i pună în pericol sănătatea se pedepseşte cu închisoarea de până la 7 ani şi o amendă de 100.000 de euro.

Constituie neglijenţă fapta de a menţine un copil sub şase ani, pe stradă sau într-o zonă alocată transportului de călători, cu scopul de a obţine generozitatea trecătorilor (articolul 227-15).

Infracţiunea prevăzută la articolul precedent se pedepseşte cu închisoarea de până la 30 de ani, dacă aceasta a cauzat moartea victimei (articolul 227-16).

Fapta tatălui sau a mamei care, fără motive întemeiate, se sustrag de la obligaţiile legale ce le revin, de natură a pune în pericol sănătatea, siguranţa, bunele moravuri sau educaţia copilului lor minor se pedepseşte  cu închisoarea de până la 2 ani şi o amendă de 30. 000 de euro. 

Infracţiunea prevăzută la prezentul articol este asimilată cu abandonul de familie (articolul 227-17).

Fapta părinţilor unui copil minor sau a oricărei persoane care-şi exercită dreptul de autoritate parentală sau autoritatea de facto, de o manieră continuă, de a nu-şi înscrie copilul minor într-o instituţie de învăţământ, fără motive întemeiate, contrar notificării Inspectoratului şcolar, se pedepseşte cu închisoarea de până la 6 luni şi o amendă de 7500 de euro (articolul 227-17-1).

Fapta de a provoca în mod direct un minor să utilizeze droguri se pedepseşte cu închisoarea de până la 5 ani şi o amendă de 100.000 de euro.
Atunci când este vorba despre un minor având vârsta sub 15 ani, sau când faptele sunt comise în instituţii de învăţământ, educaţie, în localurile administraţiei locale, la intrările sau ieşirile elevilor, în public sau în vecinătatea acestor localuri sau unităţi, infracţiunea definită la prezentul articol se pedepseşte cu închisoarea de până la 7 ani şi o amendă de 150.000 de euro (articolul 227-18).
Fapta de a provoca în mod direct un minor la a transporta, a poseda, a livra sau a vinde droguri se pedepseşte cu închisoarea de până la 7 ani şi o amendă de 150.000 de euro.

Atunci când este vorba despre un minor având vârsta sub 15 ani, sau când faptele sunt comise în instituţii de învăţământ, educaţie, în localurile administraţiei locale, la intrările sau ieşirile elevilor, în public sau în vecinătatea acestor localuri sau unităţi, infracţiunea definită la prezentul articol se pedepseşte cu închisoarea de până la 10 ani şi o amendă de 300.000 de euro (articolul 227-18-1).

Fapta de a provoca în mod direct un minor la consumul obişnuit sau excesiv de băuturi alcoolice se pedepseşte cu închisoarea de până la 2 ani şi o amendă de 45.000 de euro.

Atunci când este vorba despre un minor având vârsta sub 15 ani sau când faptele sunt comise în instituţii de învăţământ, educaţie, în localurile administraţiei locale, la intrările sau ieşirile elevilor, în public sau în vecinătatea acestor localuri sau unităţi, infracţiunea definită la prezentul articol se pedepseşte cu închisoarea de până la 3 ani şi o amendă de 75.000 de euro (articolul 227-19).
Fapta de a provoca în mod direct un minor să comită infracţiuni se pedepseşte cu închisoarea de până la 5 ani şi o amendă de 150.000 de euro. 

În cazul minorului având vârsta sub 15 ani, atunci când acesta este provocat să comită în mod obişnuit infracţiuni, sau când faptele sunt comise în instituţii de învăţământ, educaţie, în localurile administraţiei locale, la intrările sau ieşirile elevilor, în public sau în vecinătatea acestor localuri sau unităţi, infracţiunea definită la prezentul articol se pedepseşte cu închisoarea de până la 7 ani şi o amendă de 150.000 de euro (articolul 227-21).

Fapta prin care se favorizează sau se încearcă favorizarea coruperii unui minor se pedepseşte cu închisoarea de până la 5 ani şi o amendă de 75.000 de euro. Aceste pedepse sunt aduse până la 7 ani de închisoare şi o amendă de 100.000 de euro în cazul în care minorul are vârsta sub cincisprezece ani sau când minorul a fost în contact cu autorul faptei prin utilizarea unui sistem informatic, în vederea difuzării de mesaje, unui public nedefinit, sau faptele au fost comise în instituţii de învăţământ, educaţie, în localurile administraţiei locale, la intrările sau ieşirile elevilor, în public sau în vecinătatea acestor localuri sau unităţi (articolul 227-22).

Fapta persoanei de a face propuneri sexuale unui minor având vârsta sub 15 ani sau unei persoane care pretinde a avea această vârstă, folosind un sistem informatic, se pedepseşte cu închisoarea de până la 2 ani şi o amendă de 30 000 de euro.
Aceste pedepse sunt aduse până la 5 ani de închisoare şi o amendă de 75. 000 de euro în cazul în care propunerile au fost urmate de o întâlnire (articolul 227- 22-1).

Fapta prin care se difuzează, se expune, se înregistrează sau se transmit materiale pornografice cu minori se pedepseşte cu închisoarea de până la 5 ani şi o amendă de 75.000 de euro.

Fapta prin care se oferă, se pune la dispoziţie sau se difuzează materiale pornografice cu minori, prin orice mijloace, pentru a fi importate sau pentru a fi exportate, se sancţionează cu aceleaşi pedepse.
Aceste pedepse sunt aduse până la 7 ani de închisoare şi o amendă de 100.000 de euro, atunci când a fost folosit un sistem informatic, pentru difuzarea materialelor pornografice cu minori, destinate unui public nedefinit.

Tentativa infracţiunilor prevăzute la alineatele precedente este supusă aceloraşi pedepse. 

Fapta de a consulta în mod obişnuit, un serviciu de comunicare online, care pune la dispoziţie materiale pornografice cu minori, reprezentarea, deţinerea unor astfel de materiale, sau reprezentarea prin orice fel de mijloace a materialelor pornografice cu minori se pedepseşte cu închisoarea de până la 2 ani şi o amendă de 30.000 de euro.

Infracţiunile prevăzute în prezentul articol se pedepsesc cu închisoarea de până la 10 ani şi o amendă de 500.000 de euro atunci când sunt săvârşite în grupuri organizate.

Dispoziţiile prezentului articol se aplică, de asemenea, şi în cazul imaginilor pornografice cu o persoană  al cărei aspect fizic este acela al unui minor, cu excepţia cazului în care se stabileşte că această persoană avea 18 ani împliniţi la data de fixării  sau  înregistrării imaginii sale. (articolul 227-23).

Fapta de a produce, transporta, distribui, prin orice mijloace, mesaje cu caracter violent sau pornografic, care ar putea cauza un prejudiciu serios demnităţii umane sau pentru a face schimburi comerciale cu astfel de mesaje se pedepseşte cu  închisoarea de până la 3 ani şi o amendă de 75.000 de euro, atunci când mesajele sunt susceptibile de a fi văzute sau percepute de minori (articolul 227-24).

Fapta persoanei care fără violenţă, constrângere sau ameninţare întreţine raporturi sexuale cu un minor de 15 ani se pedepseşte cu închisoarea de până la 5 ani şi o amendă de 75.000 de euro (articolul 227-25).
Infracţiunea definită la articolul 227-25 se pedepseşte cu închisoarea de până la 10 ani şi o amendă de 150.000 de euro: 

1. Dacă fapta este comisă de un ascendent legitim, natural sau adoptiv sau de către oricare alte persoane având autoritate asupra victimei; 

2 Dacă fapta este comisă de către o persoană care abuzează de autoritatea conferită de  funcţiile sale; 

3 Dacă fapta este comisă de către mai multe persoane care acţionează în calitate de autor sau complice; 

4 Când minorul a fost în contact cu autorul faptei prin utilizarea unui sistem informatic, în vederea difuzării de mesaje unui public nedefinit;

5 Dacă fapta este comisă de către o persoană aflată sub influenţa drogurilor; (articolul 227-26).

Abuzul sexual fără violenţă, constrângere, ameninţare asupra unui minor de peste cincisprezece ani se pedepseşte cu închisoarea de până la 2 ani şi o amendă de  30.000 de euro:

1 Dacă fapta este comisă de un ascendent legitim, natural sau adoptiv sau de către oricare alte persoane având autoritate asupra victimei;
2 Dacă fapta este comisă de către o persoană care abuzează de autoritatea conferită de  funcţiile sale (articolul 227-27).

� Prin intermediul The Adoption and Children Act 2002 a fost lărgit cadrul prejudiciilor care pot fi aduse unui copil, stipulate în cadrul Children Act 1989, în sensul recunoaşterii suferinţei înregistrate de către un copil atunci când este martorul unor abuzuri exercitate asupra altor membrii ai familiei. 


� În ultimii ani, aparatul administrativ britanic a încurajat dezvoltarea procedurii medierii ca măsură alternativă în rezolvarea neîntelegerilor între indivizi privind problema responsabilităţii parentale şi nu numai. Mediarea este realizată prin intermediul unei persoane specializate, independente, care nu este avocat, însă are rolul de a sfătui şi încuraja ambele părţi în găsirea unei soluţii amiabile, fără a se ajunge la situaţia impunerii unei decizii din partea Curţii. S-a dovedit faptul că procedura medierii reprezintă o metodă mai ieftină, rapidă şi eficientă de întelegere decât cea a judecaţii la Curte. 

� � HYPERLINK "http://www.opsi.gov.uk/RevisedStatutes/Acts/ukpga/1933/cukpga_19330012_en_1" ��http://www.opsi.gov.uk/RevisedStatutes/Acts/ukpga/1933/cukpga_19330012_en_1�


� � HYPERLINK "http://www.england-legislation.hmso.gov.uk/acts/acts2008/ukpga_20080023_en_1" ��http://www.england-legislation.hmso.gov.uk/acts/acts2008/ukpga_20080023_en_1�


� � HYPERLINK "http://www.opsi.gov.uk/RevisedStatutes/Acts/ukpga/1977/cukpga_19770049_en_1" ��http://www.opsi.gov.uk/RevisedStatutes/Acts/ukpga/1977/cukpga_19770049_en_1�


� � HYPERLINK "http://www.npcuk.org/briefings/b26nsfop.doc" ��http://www.npcuk.org/briefings/b26nsfop.doc�


�� HYPERLINK "http://www.dh.gov.uk/en/Publicationsandstatistics/Publications/PublicationsPolicyAndGuidance/DH_4002960" ��http://www.dh.gov.uk/en/Publicationsandstatistics/Publications/PublicationsPolicyAndGuidance/DH_4002960�


� � HYPERLINK "http://www.jhbayo.com/abogado/framecp.htm" ��http://www.jhbayo.com/abogado/framecp.htm�


� � HYPERLINK "http://www.derecho.com/1/boe/ley-12-2008-proteccion-integral-infancia-adolescencia-comunitat-valenciana/" ��http://www.derecho.com/1/boe/ley-12-2008-proteccion-integral-infancia-adolescencia-comunitat-valenciana/�





� � HYPERLINK "http://noticias.juridicas.com/base_datos/CCAA/ct-17-1999.html" ��http://noticias.juridicas.com/base_datos/CCAA/ct-17-1999.html� 


� http://noticias.juridicas.com/base_datos/CCAA/ma-16-1995.html








�� HYPERLINK "http://www.legifrance.gouv.fr/affichCode.do;jsessionid=13E8F7772662916D3BC019897E20511E.tpdjo06v_1?cidTexte=LEGITEXT000006070719&dateTexte=20090917" ��http://www.legifrance.gouv.fr/affichCode.do;jsessionid=13E8F7772662916D3BC019897E20511E.tpdjo06v_1?cidTexte=LEGITEXT000006070719&dateTexte=20090917� 

